Leerling (12), man Woensdag buite skool doodgeskiet | Netwerk24
Leerling (12), man Woensdag buite skool doodgeskiet
Deur Meghan Lawrence 19 September 2019 11:31
'n Twaalfjarige meisie en 'n ouer wat sy kind wou kom optel, is Woensdagmiddag omstreeks 18:00 buite die Izibuko Primary School in Katlehong, 35 km buite Johannesburg, doodgeskiet.
Lt.kol. Lungelo Dlamini, provinsiale polisiewoordvoerder, het Donderdagoggend aan Netwerk24 gesê die leerling is nie Donderdag doodgeskiet soos wat wyd berig is nie.
" 'n Man en vrou het hul kind Woensdag omstreeks 18:00 by die skool gaan haal nadat die kind op 'n uitstappie was. Onbekende mans het voor die skool op die man en vrou geskiet," sê Dlamini.
Hy sê die man is doodgeskiet, terwyl een van die koeëls ook 'n ander meisie, wat nie aan die paartjie verwant is nie, getref het.
"Die meisie is hospitaal toe geneem, waar sy dood is."
Die motief vir die skietery is nog nie bekend nie.
Steve Mabona, woordvoerder van Panyaza Lesufi, LUR vir onderwys in Gauteng, sê Lesufi het die skool Donderdagoggend besoek.